ฮอนด้าส่งรถครอบครัวเอ.ที.เจาะตลาดตั้งเป้าขาย 5 หมื่นคัน
ฮอนด้าส่งรถครอบครัวเอ.ที.เจาะตลาดครั้งแรกของประเทศไทย หลังคาดการณ์ตลาดเอ.ที.ครองส่วนแบ่งตลาดมากกว่ารถเกียร์ธรรมดาเป็นปีแรก เดินหน้าส่งเวฟ 110ไอ เอ.ที.ลงตลาดมีนาคมนี้ วางราคา 4.49 หมื่นบาท ตั้งเป้าขายทั้งปี 5 หมื่นคัน
18 ก.พ. 2553

ฮอนด้าส่งรถครอบครัวเอ.ที.เจาะตลาดครั้งแรกของประเทศไทย หลังคาดการณ์ตลาดเอ.ที.ครองส่วนแบ่งตลาดมากกว่ารถเกียร์ธรรมดาเป็นปีแรก เดินหน้าส่งเวฟ 110ไอ เอ.ที.ลงตลาดมีนาคมนี้ วางราคา 4.49 หมื่นบาท ตั้งเป้าขายทั้งปี 5 หมื่นคัน
นายเซนจิโร่ ซากุราดิ ประธานกรรมการ บริษัท เอ.พี.ฮอนด้า เปิดเผยว่า แนวโน้มตลาดรถจักรยานยนต์ในประเทศไทยในปี 2553 น่าจะเติบโตขึ้นจากปีที่ผ่านมาประมาณ 10% หรือมียอดตลาดรวมประมาณ 1.68 ล้านคัน โดยคาดว่ารถแบบเอ.ที.จะเติบโตขึ้นจาก 46.5% ในปีที่ผ่านมาเป็น 54% ในปีนี้
อย่างไรก็ตาม รถจักรยานยนต์แบบครอบครัวก็จะยังได้รับความนิยมอย่างต่อเนื่อง เนื่องจากมีความเหมาะสมกับการใช้งานในประเทศไทย โดยฮอนด้ามีส่วนแบ่งการตลาดในตลาดรถจักรยานยนต์แบบครอบครัวมากถึง 88.1% และมียอดจำหน่ายรถครอบครัว 4 จังหวะสะสมทะลุ 10 ล้านคันไปในปีที่ผ่านมา ซึ่งแสดงให้เห็นถึงการเป็นที่นิยมของลูกค้าชาวไทยเป็นอย่างดี
บริษัทจึงได้เดินหน้าทำการตลาดรถจักรยานยนต์ครอบครัวแบบเอ.ที.ในปีนี้ เริ่มจากการเปิดตัวฮอนด้า เวฟ 110ไอ เอ.ที.ลงตลาดเป็นรุ่นแรกของประเทศไทย โดยวางราคาจำหน่ายในช่วงแนะนำตัว 4.49 หมื่นบาท และตั้งเป้าหมายการขาย 5 หมื่นคันตลอดทั้งปีนี้
 “จากจุดเด่นของฮอนด้าเวฟ 110 ไอ เอ.ที. ที่แม้เป็นระบบเอทีแต่ยังคงรักษาความไว้วางใจ ความทนทาน ความประหยัด และความสะดวกสบายตามแบบฉบับของรถแบบครอบครัวจากฮอนด้าได้ แม้ในด้านอัตราประหยัดน้ำมันเชื้อเพลิงก็ยังสูงถึง 53 กม./ลิตร จากการทดสอบตามมาตรฐาน ECE40 ซึ่งไม่แตกต่างไปจากฮอนด้าเวฟ 110 ไอเท่าใดนัก ทำให้เราเชื่อว่ารถรุ่นนี้จะได้รับการตอบรับที่ดีจากลูกค้าชาวไทย”
 ทั้งนี้ ฮอนด้า เวฟ 110 ไอ เอที รถครอบครัวระบบเอ.ที คันใหม่ มาพร้อมหัวใจสำคัญของการขับขี่ในยุคนี้ ด้วยเทคโนโลยีระบบจ่ายน้ำมันแบบหัวฉีด PGM-FI เครื่องยนต์ 110 ซีซี 4 จังหวะ ระบายความร้อนด้วยอากาศ ผ่านมาตรฐานไอเสียระดับ 6 รองรับน้ำมันอี20 รับประกันคุณภาพอุปกรณ์ระบบหัวฉีดนานถึง 5 ปี หรือ 5 หมื่นกิโลเมตร และรับประกันทั้งคัน 3 ปี หรือ 3 หมื่นกิโลเมตร พร้อมด้วยคุณภาพอะไหล่แท้กับช่างระดับมาตรฐานที่มีรองรับทั่วประเทศ
ในด้านสื่อสารการตลาดของรถรุ่นนี้ ฮอนด้าได้เลือกแบรนด์แอมบาสเดอร์คู่ใจกับศิลปินยอดนิยม แดน วรเวช ดานุวงศ์ ที่ชวนน้องสาวน่ารักต่างค่ายมาเป็นสมาชิกครอบครัวฮอนด้า เวฟ คนใหม่อย่าง น้ำชา ชีรณัฐ ยูสานนท์ ร่วมถ่ายทอดคาแรกเตอร์ ความคล่องตัว ขับขี่ง่าย สะดวกสบายและคงความประหยัดไว้ครบถ้วนกับสีสันโดนใจที่มีมาให้เลือกกันถึง 3 คู่สี ทั้งขาว-น้ำตาล, แดง-น้ำตาล และน้ำเงิน-เทา โดยมีทั้งระบบสตาร์ทมือและสตาร์ทเท้าในคันเดียวให้เลือกใช้ตามสะดวกอีกด้วย